VSK sklep I Cp 880/2005
Datum: 2006-11-07T01:00:00.000+01:00
ecli: ECLI:SI:VSKP:2006:I.CP.880.2005
sodisce: Višje sodišče v Kopru
oddelek: Civilni oddelek
institut: stvarna pristojnost - terjatev jamstvenega in preživninskega sklada po 28/3. čl. ZJSRS - socialni spor - premoženjski spor - zakonska cesija
jedro: V predmetni zadevi ne gre za socialni spor v smislu določb 7. čl. ZDSS, ampak za premoženjski spor, kjer je jamstveni in preživninski sklad na podlagi zakonske cesije vstopil v razmerje do preživninskega zavezanca v položaj otroka kot upnika do višine sredstev izplačanih na podlagi odločbe o nadomestilih preživnine, povečanih za pripadajoče obresti in stroške postopka (3. odst. 28. čl. ZJSRS).
zveza: ZJSRS člen 21, 21/5, 28, 28/3.
                    ZIZ člen 17, 17/1-3.
                    ZDSS člen 7.

## Jedro

V predmetni zadevi ne gre za socialni spor v smislu določb 7. čl. ZDSS, ampak za premoženjski spor, kjer je jamstveni in preživninski sklad na podlagi zakonske cesije vstopil v razmerje do preživninskega zavezanca v položaj otroka kot upnika do višine sredstev izplačanih na podlagi odločbe o nadomestilih preživnine, povečanih za pripadajoče obresti in stroške postopka (3. odst. 28. čl. ZJSRS).

## Izrek

Pritožbi se ugodi, zato se izpodbijani sklep r a z v e l j a v i in zadeva vrača sodišču prve stopnje v nadaljnje postopanje.

## Obrazložitev

Sodišče prve stopnje je z izpodbijanim sklepom odločilo, da v tej zadevi ni stvarno pristojno za odločanje, zato bo po pravnomočnosti sklepa zadevo odstopilo v reševanje stvarno pristojnemu delovnemu in socialnemu sodišču v Ljubljani.

Zoper ta sklep se je pritožila tožeča stranka in v pritožbi zatrjuje, da gre za terjatev na podlagi določbe 28. čl. Zakona o javnem jamstvenem in preživninskem skladu Republike Slovenije (Ur.list RS št. 25/97 s spremembami), ki določa, da nastopi za terjatev, ki preide na temelju vstopa tožeče stranke, od otroka kot upravičenca na sklad, do višine pravic zagotovljenim po tem zakonu, zakonska subrogacija. Gre za obligacijsko terjatev nasproti toženi stranki, za uveljavitev te pa je pristojno naslovno sodišče. Pritožba je utemeljena.

Sodišče prve stopnje je po oceni pritožbenega sodišča povsem napačno razumelo tožbo tožeče stranke, ko je ugotovilo, da tožeča stranka toži zaradi povrnitve neupravičeno pridobljenih sredstev iz naslova socialnih prejemkov. Zato je tudi odločitev sodišča prve stopnje, da je za ta spor na podlagi 5. tč. 7. čl. Zakona o delovnih in socialnih sodiščih (ZDSS – Ur.list RS št. 2/2004) pristojno delovno in socialno sodišče v L. V predmetni zadevi ne gre za socialni spor v smislu določb 7. čl. ZDSS, ampak za premoženjski spor, kjer je jamstveni in preživninski sklad na podlagi zakonske cesije vstopil v razmerje do preživninskega zavezanca v položaj otroka kot upnika do višine sredstev izplačanih na podlagi odločbe o nadomestilih preživnine, povečanih za pripadajoče obresti in stroške postopka (3. odst. 28. čl. Zakona o jamstvenem in preživninskem skladu Republike Slovenije - ZJSRS). Ker je odločitev sodišča prve stopnje napačna, je pritožbeno sodišče pritožbi tožeče stranke ugodilo in izpodbijani sklep razveljavilo ter zadevo vrnilo sodišču prve stopnje v nadaljnje postopanje. Pri tem pa pritožbeno sodišče samo opozarja, da po določbi 3. tč. 1. odst. 17. čl. ZIZ predstavlja izvršilni naslov, na podlagi katerega sodišče dovoli izvršbo tudi izvršljiva odločba, za katero zakon določa, da je izvršilni naslov. V 5. odst. 21. čl. ZJSRS pa je določeno, da je obvestilo sklada o vsakokratni uskladitvi nadomestila preživnine skupaj z odločbo o pravici do nadomestila preživnine izvršilni naslov.